Десислав Начков
Странен сън

chitanka.info

Влязох във съня си със идея

да проклинам всичко тук, сега,

дето инак няма да посмея

да докосна, за да нараня.

Да премисля старите въпроси,

неудобен отговор да дам,

да отричам, ядно да жигосвам,

да се чувствам безопасно сам.

Да злорадствам без да се срамувам

и изпитвам някаква вина,

да говоря без да се преструвам,

че съм чужд на всякаква злина.

Влязох във съня си и се стреснах;

колко мимолетно би било

прошката в душата да заместя

с яден отговор на всяко зло.

И от тази мисъл се пробудих;

върнах се в живота — не разбрал,

истина ли е или заблуда

туй, което в унес бях прозрял?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.